সারদা নিয়ে মুখ খুললেন। মুখ্যমন্ত্রীকে কড়া আক্রমণ করলেন। কিন্তু ধর্মতলার ঝাঁঝ গঙ্গা পেরিয়ে ডুমুরজলা এসে প্রায় উধাও। বিরোধীরা ফের ঘাস-পদ্মের বোঝাপড়ার অভিযোগে সরব।  
 ওয়েব ডেস্ক: সারদা নিয়ে মুখ খুললেন। মুখ্যমন্ত্রীকে কড়া আক্রমণ করলেন। কিন্তু ধর্মতলার ঝাঁঝ গঙ্গা পেরিয়ে ডুমুরজলা এসে প্রায় উধাও। বিরোধীরা ফের ঘাস-পদ্মের বোঝাপড়ার অভিযোগে সরব।   বিশ্ববঙ্গ শিল্প সম্মেলনে অরুণ জেটলি সহ অন্য কেন্দ্রীয় মন্ত্রীদের মুখে শোনা গিয়েছিল রাজ্য সরকারের প্রশংসা। সেটা না হয় সরকারি অনুষ্ঠান। কিন্তু, একই দিনে দলীয় সভাতেও সারদা নিয়ে মুখ খোলেননি কেন্দ্রীয় অর্থমন্ত্রী। গত বৃহস্পতিবার অশোকনগরের সভায় রাজনাথ সিংও সারদা নিয়ে নীরব ছিলেন। সোমবার হাওড়ার জনসভায় বিজেপি সভাপতি অবশ্য চিটফান্ড ইস্যুতে সরব হলেন। অমিত শাহর ভাষণে একবারই এল সারদা প্রসঙ্গ। বাকি সময়টা শুধুই ভোটব্যাঙ্কের রাজনীতির অভিযোগ। তবে কি বিজেপির রাজ্য নেতাদের মান রাখতেই সারদার বুড়ি ছুঁয়ে গেলেন দলের সভাপতি? প্রশ্ন তুলছেন বিরোধীরা। যদিও এদিন ডুমুরজলার সভায় প্রকাশ্যে মুখ্যমন্ত্রীকে নিশানা করেন বিজেপি সভাপতি।